HÖREN & LESEN     Heinz Däpp an der Feier für Bundesrat Johann Schneider-Ammann,  am 30. September in Langenthal    Uf dr Foto gseht er uus wi dr Kilian Wenger de i öppe vierzg Jahr usgseht, aber es isch dr Johann Schneider-Ammann, u so wi dr Kilian  z Frouefäud im Sagmääuring, so het dr Johann z Bärn im Parlamänt obenus gschwungen, u Dihr, Langethalerinnen u Langethaler, chöit nech Chränz uf d Chöpf setzen u säge: Mir sy Bundesrat!    En erschti Frag, wo sech steut, isch die, warum dä Schneider-Ammann Bundesrat worden isch. I ha di Frag em bekannte Politolog Röbi Gröbeli gsteut, u dä het gseit, es gäb daderfür im wäsentleche zwe Gründ. Erstens heig me gfunge, mi wöu nomau e Freisinnige wähle, solang's der Freisinn no gäb. Zwöitens syg's wäg  em Name: Johann Niklaus Schneider-Ammann. Viu Rätinnen u Rät heige dä Namen eifach mau uf dr Zunge la vergah u de nid angers chönnen aus ne ufe Waauzedu schrybe. Da heig dä Riem ke Chance gha. Di meischte Lüt heige ja o lieber Riesling-Silvaner aus Rimuss.    I ha de vor Nazionaurätin Leni Oberhänsli-Niedermeier wöue wüsse, öb sii das glych gsäch, aber si het gseit, nei, dr Schneider-Ammann syg nid us Barmhärzigkeit zur FDP gwääut worden u o nid wäg em Name. Dä syg gwääut worde, wiu er's chönn. Dr  Schneider-Ammann, das syg en unternähmerische Elefant, es patronaus Rhinozeross, es politisches Dromedar. Analytisch scharf wi nes Fleischmässer, strategisch klar wi ne Generalstabschef, rhetorisch brillant wi ne Haschischhändler im enen orientalische Basar. Zieusicher wi ne Flädermuus, beharrlech wi ne Lawineverbouig im ene stränge Winter, unbeugsam wi nen aute Rheumatiker.    Dr Schneider-Ammann, het d Nazionaurätin Oberhänsli-Niedermeier wyter gseit u derby ganz glänzigi Öigli übercho, dr  Schneider-Amman syg es bsungers Pflänzli. Gradlinig wi ne Chünigscherze, fynfüehlig wi nes Haagröseli, tröihärzig wi nes Strüssli Vergissmeinnicht, bodeständig wi ne Söiblueme im ene früsch bschütteten Acker, tiefgründig wi nes Nachtschattegwächs, u bi au däm glychwoou bescheide wi nes Brombeerigschtrüpp im ene verwiuderete Pflanzblätz. Derzue syg er e Bärner, u d Bärner sygen aus liebi Siechen u dr Schneider-Ammann syg e ganz e bsungers liebe Siech.    Säubverständlech, het d Nazionaurätin  Oberhänsli-Niedermeier, wo uf dr Chrützbodechlapfhöchi zwüschen Oberchlapf u Hingerwaudwyu wohnt, auso o ne Bärneren isch, säubverständlech het si gseit, spili's ke Roue, us weune Kantön d Bundesrät chömi. Wichtig syg aber, dass vo itz aa gäng mindischtens zwee us em Kanton Bärn chömi. Mi sött das i d Verfassig tue. Im ene Bundesrat ohni Bärner göng's zue u här wi im höuzige Himu, das heig me i letzschter Zyt ja meh aus dütlech müesse gseh, u we dr Gotthäuf hütt no würd läbe, de hätt er über dä Bundesrat ohni Bärner  gseit: "Wenn das heisst regieren, dann heisst furzen musizieren."    Schliesslich het d Nazionaurätin Oberhänsli-Niedermeier z bedänke gä, mi mües o no druf achte, dass me nid plötzlech wider zwe Zürcher i däm Bundesrat heig. We d Konkordanz wyterhii söu funkzioniere, de bruuch's ir Regierig nid Grossmüler, de bruuch's Schlitzohre. Auso mindischtens zwe Bärner u dr Räschte nach Guetdünke. Bsungers geignet syge d Appizäuer, di nähmi's o mit de Mächtigen uf dere Wäut uuf, we's mües sy, sogar ganz  alei. Derzue chömm, dass me für Bundesrät us em Appizäu z Bärn nid müesam mües e Wohnig sueche. Di chönn men im ene Poschtfach yquartiere. Sowyt d Nazionaurätin Oberhänsli-Niedermeier.    D Frag, wo miir üüs itz natürlech steue: Wird mit em Johann Schneider-Ammann sozsägen outomatisch aus besser im Bundesrat u dadermit o ir Schwyz. Chuum. Dr Schneider-Ammann isch lang gnue ir Politik für z wüsse, dass o dr Bundesrat nume mit Wasser chochet u d Böim nid cha la i Himu wachse u o nid nach de Stärne cha  gryffe. U drum verlange mer von ihm nid, dass er ds Unmügleche müglech macht, nei, mir verlange nume, dass er ds Mügleche nid unmüglech macht u vilech hieundda sogar öppis Müglechs müglech. Aber das cha ke Bundesrat alei, das cha nume dr Bundesrat, u o nume denn, wenn er meh isch aus d Summe vo de sibe Bundesrät, was er am Mäntig no nid gsii isch. Da hei si sech benoo, wi we's no keni Bärner gäb im Bundesrat.    U das het em Schneider-Ammann z dänke gä, un är het sech gseit, so chönn das nid wyter  gah, un es würd eim nid verwungere, wenn er scho grad am Aafang vo syr erschten ordentleche Bundesratssitzig ds Wort verlangt u seit: Gielen u Modi, i beaatrage, dass me sech vo itz aa keni Bundesordner meh a d Gringe pänglet u enang nümm i ds Minerauwasser spöit u keni Rysnegli meh uf d Stüeu ströit. Vo itz aa tüe mer mitenang u nümm gägenang - so macht ds Regieren o meh Fröid. U itz säge di Bishärigen aui mitenang: Das hätt i scho gäng so wöuen, aber we di angere nid wei, nützt aus Wöue nüüt.    U de würd's dr Bärner Flügu im Bundesrat düresetze, dass me jedi dritti Sitzig z Langethau im Bären abhautet u zum Zmittag git's Bärnerplatte, Züri Gschnätzlets oder angeri yheimischi Choscht, derzue e Tessiner Merlot, e Pinot noir vom Bielersee oder süsch öppis i der Pryslaag. U nach de Meringuen u em Gaffee singe si no eis zäme, Ramseyers wei ga grase, La haut sur la montagne, Bionda bella bionda oder d Frou Widmer stimmt öppis Rätoromanisches aa. U bevor si wider i di schwarze Limousine mit de Schwyzer  Fähnli ystyge, nimmt dr Maurer no nen Ovomaltine, d Frou Sommaruga e Verventee, dr Burkhalter e Ballon Nöieburger, d Frou Widmer-Schlumpf es Passuger mit zwänzg Tröpfli Chloschterfrou-Melissegeischt, d Frou Calmy-Rey es Fernet-Branca, d Frou Leuthard e dopplete Cognac u dr Schneider-Ammann, wo sech scho vou i sys Departemänt ygschaffet het, dr Schneider-Ammann nimmt e Cassis-de-Dijon. So würd au drei Wuche ds Kollegialitätsprinzip gsterkt.    Aber scho nach dr zwöite Sitzig im Bäre chönnt's zum  ene Zwüschefau cho. Dr Merz, wo z Tripolis i de Ferien isch, lütet dr Bundeskanzlere Casanova aa u seit, är heig ghört, dass es nöierdings nach de Bundesratssitzige Bärnerplatten gäb u nümm nume Sandwich u dass me de o no nes Appizäuer Aupebitter chönn bschteue, u unger dene Vorussetzige heig er sech entschlosse, doch no nid zrüggzträtte. Si söu so guet sy u em Schneider-Ammann usrichte, es syg leider no nüüt, är mües no paar Jahr warte. Aber d Bundeskanzlere seit, das göng nid, dr Schneider-Ammann heig scho  aagfangen u däm chönn me nid itz scho i gägesytigem Yvernähmen e Schutt i ds Füdle gä. We das so syg, seit dr Merz, blyb er haut no chli lenger z Libyen aus er vorgseh heig.    U itz würde d Bundesrätinnen u Bundesrät auso zämehaa wi Päch u Schwäfu, u uf dr nöie Bundesratsfoto gseht me dütlech, dass im Bundesrat itz dr Bärnergeischt u nümm dr Zytgeischt umegeischteret. D Doris Leuthard gseht uus uf der Foto wi ds Annebäbi Jowäger, d Eveline Widmer-Schlumpf wi ds Ärdbeeri Mareili, d Simonetta  Sommaruga wi Schueumeischter Peters Mädeli, d Micheline Calmy-Rey wi d Elsi, di säutsami Magd, dr Ueli Maurer wi dr Ueli, dr Chnächt, dr Didier Burkhalter wi dr Bäsebinder vo Rychiswyu u dr Johann Schneider-Ammann wi dr Barthli, dr Chorber. Nümm ds Trennende, nei, ds Gmeinsame lüchtet de Bundesrätinnen u Bundesrät us den Ouge, tropfet ne vo de Stirne u süderet nen us de Müler.    Aber itz hei mer di Bärner Harmonie im Bundesrat ja äbe no nid. Am Mäntig hei si no schwär gsürmlet u gnietet u gkiflet u  gkäderet, bis di Departemänt verteilt gsi sy. I ha ghört, am Schneider-Ammann heige si zersch ds Militär wöuen aadräje. Aber de heig er gseit, auso guet, de tüei er d Armee subito massiv reduziere, nume ds Armeespiu tüei er ufstocke, für dass me de speter d Fyr zur vouständigen Abschaffig vor Armee musikalisch aaständig chönn umrahme. U de wöu er d Brieftübeler wider yfüere u ne ne Leischtiguftrag gä, für dass bir Briefposcht dr frei Markt äntlech chönn spile. Dr Bundesrat het em Schneider-Ammann, wi mer  wüsse, de d Voukswirtschaft u nid z Militär zueteilt.    Aus erschts wott dr Voukswirtschaftsminischter syni Kolleginnen u Kollege vo aunen EU-Länder i Bäre nach Langethau ylade. U nach dr Bärnerplatte seit er ne, si söui doch so guet sy u derfür sorge, dass dr Euro wider eisfüfzg choschte, es göng de gäbiger zum Umrächne. D Wirtschaftsminischter sy yverstangen, u eine seit no, öb das mit däm bilaterale Wäg würklech so gschyd syg, öb's nid gschyder wär byzträtte, mi chönnt d Schwyz u eine wi ihn, dr  Bundesrat Schneider-Ammann, wo Erfahrig heig im Internazionale, är wüss ja sogar, wo China syg, mi chönnt so eine wi ihn, bruuche, für chli Ornig z machen ir EU. Di angere Minischter apploudiere, u dr Schneider-Ammann seit, das mit däm EU-Bytritt, das syg en intressante Gedanke, mi heig sech das ir Schwyz no gar nie überleit, u är wöu das Thema ds nächscht Mau, we dr Bundesrat wider hie im Bäre tagi, unger Verschidenem zur Diskussion steue. Mir gseh, dr Schneider-Ammann isch vou Tatedrang u derzue o no offe  für Nöis.    So, u itz wünschen o ii öich, Herr Bundesrat, aues Gute i öiem nöien Amt. Bundesrat z wärde, das heit Dihr letscht Wuchen erläbt, isch gar nid so schwirig, Bundesrat z sy hingäge, isch vermuetlech schwiriger. Aus Ungernähmer heit Dihr chönne, wi Dihr heit wöue. Aus Bundesrat chöit dr nümm, wi Dihr weit. Itz müesst Dihr, wi dr söttet. Für dass aber d Widersprüch zwüschem Wöue, Chönne, Söuen u Müesse nid z gross wärde, maass i mer itz no aa, nech e heisse Tipp i ds Bundeshuus mitzgää.  Dä heiss Tipp steit i de Sprüch vom Salomo, Kapitu 5, Värs 21. Da heisst's: We me's nimmt wi's chunnt, de chunnt's wi's wott. Drum nähmet's nid, wi's chunnt, de cha's o nid cho, wi's wott. Amen .      << zurück